ইউপিএ চেয়ারপার্সন সনিয়া গাঁধীর জামাই রবার্ট বঢরা ফেসবুকে লেখেন, ‘পি তোমার জন্য আমার শুভকামনা, দেশবাসী এবং উত্তরপ্রদেশে তোমার কাজের এই নতুন শুরুর জন্য। তুমি আমার সবচেয়ে প্রিয় বন্ধু, একজন আদর্শ স্ত্রী এবং আমাদের সন্তানদের আদর্শ মা।’ এর সঙ্গে তাঁর সংযোজন, ‘বর্তমানে দেশের রাজনৈতিক পরিস্থিতি ভীষণ প্রতিহিংসাপরায়ণ এবং বিদ্বেষপূর্ণ...কিন্তু আমি জানি, দেশের মানুষের জন্য কাজ করা তাঁর কর্তব্য এবং আমরা তাঁকে দেশের মানুষের হাতে তুলে দিয়েছি। অনুগ্রহ করে ওঁকে সুরক্ষিত রাখবেন।’ স্বামী রবার্ট বঢরার বিরুদ্ধে দুর্নীতির অভিযোগ রয়েছে। লন্ডনে বেনামে সম্পত্তি কেনাবেচা ও অবৈধ আর্থিক লেনদেনের জন্য এনফোর্সমেন্ট ডিরেক্টরেট তাঁকে কয়েকপ্রস্ত জেরা করেছে ইতিমধ্যে। স্বামী রবার্টের পাশে প্রিয়ঙ্কাকেও সবসময় থাকতে দেখা গিয়েছে। স্বামীকে ইডি দফতরে নামিয়ে গাড়ি নিয়ে কংগ্রেস অফিসে গিয়েছিলেন প্রিয়ঙ্কাও। প্রিয়ঙ্কা সক্রিয় রাজনীতিতে যোগ দিয়ে কংগ্রেসের সাধারণ সম্পাদক হওয়ার পরও স্বামী বঢরা তাঁকে ফেসবুকে শুভেচ্ছা জানিয়েছিলেন। তখন তিনি লিখেছিলেন, ‘অভিনন্দন পি... জীবনের যে কোনও পরিস্থিতিতে আমি তোমার পাশে আছি। নিজের সেরাটা দাও।’